Frank Aaen (EL), 2006-01-25:
Jeg vil starte med at sige, at jeg faktisk synes, det er lidt ynkeligt, som regeringspartierne indtil videre har optrådt i denne debat.
For at skjule regeringens egen forsømmelse og manglende indsats for at få lukket skattehuller i tide har man kastet sig ud i en lang debat om alle mulige andre skattespørgsmål vedrørende Socialdemokratiet, og her til allersidst hører vi: Ja, ja, men i SR-regeringens tid var der også huller.
For det første er andres forsømmelser altså ikke noget ret godt forsvar for egne forsømmelser.
For det andet var det altså sådan, at hver eneste gang vi forsøgte at lukke de skattehuller, som ikke blev lukket i SR-regeringens tid, holdt SR-regeringen dem åbne med Venstres og De Konservatives hjælp, og hver eneste gang, det faktisk lykkedes SF og Enhedslisten at få lukket skattehuller i SR-regeringens tid, stemte V og K imod.
Sådan er sandheden.
V og K har aldrig nogen sinde været energiske i spørgsmålet om at lukke skattehuller.
Det kan dokumenteres, at der er skattehuller, der har stået åbne i 1 år eller mere, uden at der er sket noget, og at der først efter pres fra andre partier – i mange tilfælde SF, i andre tilfælde også Enhedslisten – og i de fleste tilfælde også efter et massivt pres fra dagspressen er sket en lukning af dem.
Det er altså først sket i hvert fald 1 år efter, at tingene er kommet frem.
Når der er tale om de multinationale selskaber er der gået årtier, siden problemerne er blevet påvist af venstrefløjen i Folketinget, og der er fortsat ikke sket noget effektivt.
Da VK sidst sad med regeringsmagten, var statsministeren skatteminister, og vi fik efterfølgende lavet en undersøgelse, der dokumenterede, at der i gennemsnit gik 5 år – 5 år – fra et tilfælde af selskabstømning blev kendt, til der blev grebet ind.
Efter at fiduserne var blevet opdaget af kommissioner eller pressen eller folketingsmedlemmer, kunne man sælge underskud og på den måde snyde i skat i gennemsnitligt 5 år, inden hullet blev lukket – 5 år i gennemsnit!
I skatteminister Anders Fogh Rasmussens tid gik der 5 år, inden hullerne blev lukket.
Det var dengang, pengene fossede ud af statskassen gennem alle mulige skattehuller, og det var dengang, den tidligere skatteminister sagde, at når der var et sådant hul, var det ikke et skattehul, men et åndehul, fordi der blev betalt for meget i skat i landet.
Sådan argumenterede han, og derfor er det, vi indtil videre har oplevet her i dag, altså rent hykleri.
Men det skal selvfølgelig ikke hindre os i at støtte dette forslag.
Vi må se, om det er godt nok, det er jeg ikke sikker på det er, men jeg vil bare sige, efter at vi nu har haft en lang debat om skattehuller, at der er mange forskellige typer af dem.
Der er lovlige skattehuller, som vi beklager.
Nordsøolien og bankerne beskattes for lavt, og man giver alle mulige mærkelige lempelser til erhvervslivet.
Det er lovligt, men efter vores opfattelse er det dog skattehuller.
Men da de ikke er ulovlige, kan folk ikke straffes, og et flertal i Folketinget har desværre åbnet alt for mange af dem.
Så er der de skattehuller, som de multinationale gør brug af – Nestlé, McDonald's, Coca-Cola, Unilever, Craft Food, og hvad de nu hedder alle sammen.
Nogle ligger vel lige på kanten af det lovlige, nogle er desværre lovlige, fordi lovgivningen er for svag.
I nogle tilfælde er skattemyndighedernes indsats for at stoppe hullerne for svag, og i nogle tilfælde er det udtryk for ren kynisme, når de multinationale selskaber bruger deres styrke og deres mulighed for at flytte rundt mellem mange lande, så de undgår at betale skat i det velfærdssamfund, hvor de ellers så gerne vil tjene penge på at sælge deres Nescafé og deres Magnum-Is, og hvad det ellers er de sælger til os
Der er mange forskellige typer skattehuller, og lige nu er der ved at blive indgået en handel med TDC, der ifølge Jyllands-Posten kan give TDC – der i forvejen har fået rigeligt med mærkelige skattefradrag – et nyt fradrag på mellem 20 og 30 mia. kr., som vil koste staten og dermed alle andre skatteydere i Danmark ca. 8 mia. kr.
Kan vi få et klart svar fra skatteministeren: Vil det lovforslag, vi har til behandling i dag, forhindre TDC i at udnytte et nyt skattehul med et fradrag på 20-30 mia. kr.?